जमशेदपुर. कोल्हान प्रमंडल में बिजली खपत के बड़े ठिकाने 33 इंडक्शन फर्नेस है। कुछ ऐसे हैं जो बिजली की खपत का पूरा राजस्व सरकार को देते हैं, तो कई इंडक्शन फर्नेस बिजली चोरी के सहारे चल रहे हैं।
कुछ लोगों ने ऐसा कॉक्स तैयार किया हुआ है, उनकी सारी कमाई बिजली चोरी पर आश्रित है। ऐसे इंडक्शन फर्नेस के मालिक फिलवक्त घबराए हुए हैं। कई ने बिजली मीटर को ठीक करवा लिया है तो कुछ का गोरखधंधा अब भी चल रहा है। इंडक्शन फर्नेस से आधा किमी की दूरी पर जासूसी कराई जा रही है। मकसद यह है कि बिजली विभाग का छापामार दल आए तो तुरंत मोबाइल के जरिए कारखाना में सूचना भेज दी जाए। जितनी जल्दी हो बिजली चोरी के सारे सुराग मिटा दिए जाएं। इंडक्शन फर्नेस के आसपास चार से पांच लोग इस काम में लगाए गए हैं, कुछ बाहर कुछ कारखाना में। फिर छापामारी रुकवाने के लिए राजनेताओं की भी खुशामद हो रही है।
गोपनीय जानकारी इकट्ठा करना शुरू कर दी है
बिजली विभाग ने इंडक्शन फर्नेस में बिजली की खपत पर अध्ययन शुरू कर दिया है। कई महीने के बिल को देखा जा रहा है। इंडक्शन फर्नेस ने कितना लोड लिया हुआ है? इसका भी अध्ययन शुरू कर दिया गया है। झारखंड राज्य विद्युत बोर्ड के मुख्यालय ने यह गोपनीय जानकारी इकट्ठा करना शुरू कर दी है कि किस इंडक्शन फर्नेस की वास्तविक उत्पादन क्षमता कितनी है और उस आधार पर कितना लोड होना चाहिए।
इंडक्शन फर्नेस के मालिक घबराए
कुछ इंडक्शन फर्नेस के मालिकों को बिजली विभाग के अधिकारियों से इसकी सूचना मिल चुकी है। यही वजह है कि इंडक्शन फर्नेस के मालिक घबरा गए हैं। वे बिजली बोर्ड के मुख्यालय से लेकर जमशेदपुर में महाप्रबंधक कार्यालय तक अपने लोगों को लगाए हुए हैं, जो उन्हें गोपनीय सूचना दे सकें। मालूम हो कि फरवरी महीने में बिजली विभाग का राजस्व बढ़ा है। बिजली विभाग के शीर्ष अफसर यह देखने में लगे हुए हंै कि किस इंडक्शन फर्नेस से आनुपातिक तौर पर कितना अधिक बिल आया है। फिर उसी अनुरूप आगे की रणनीति निर्धारित की जाएगी और उचित कार्रवाई की जाएगी।
hin_Deva hin_Deva hin_Deva hin_Deva mag_Deva hin_Deva